KIRJALLINEN KYSYMYS E-2786/02

esittäjä(t): Ulla Sandbæk (EDD) komissiolle

(3. lokakuuta 2002)

Aihe: Sokeri

1. Voisiko komissio arvioida yksityiskohtaisesti vähemmän kehittyneiden maiden ja EU:n väliseen kaupankäyntiin kohdistuneita vaikutuksia aloilla, joilla tullitariffeja on laskettu Kaikki paitsi aseet -aloitteen mukaisesti? Arviossa olisi esitettävä tiedot vuoden ajalta ennen Kaikki paitsi aseet -aloitteen täytäntöönpanon aloittamista ja vähintään vuoden ajalta sen jälkeen. Voisiko komissio lopuksi ilmoittaa, pitääkö se vähemmän kehittyneiden maiden kaupankäyntiin kohdistuneita vaikutuksia tyydyttävinä?

2. Voisiko komissio arvioida yksityiskohtaisesti vähemmän kehittyneiden maiden ja EU:n väliseen sokerikauppaan kohdistuneita vaikutuksia, koska vähemmän kehittyneille maille myönnettiin siirtymäajaksi kiintiöperusteinen pääsy markkinoille osana Kaikki paitsi aseet -aloitetta? Arviossa olisi esitettävä tiedot vuoden ajalta ennen Kaikki paitsi aseet -aloitteen täytäntöönpanon aloittamista ja vähintään vuoden ajalta sen jälkeen.

3. Voisiko komissio tehdä yleisarvion vähemmän kehittyneiden maiden saamasta taloudellisesta hyödystä, joka on aiheutunut Kaikki paitsi aseet -aloitteen täytäntöönpanosta?

4. Miten komissio aikoo käsitellä vähemmän kehittyneiden maiden tuotannon alkuperäsääntöjä, suojatoimenpiteitä ja tarjontapuolen rajoituksia sekä vientikapasiteettiä koskevia kysymyksiä Kaikki paitsi aseet -aloitteessa?

5. Voisiko komissio esittää yleiskatsauksen parhaillaan toteutettavista toimenpiteistä, joilla parannetaan vähemmän kehittyneiden maiden vientiä koskevia hallinnollisia menettelyjä etenkin lisäarvoa tuottavien elintarvikkeiden alalla?

Pascal Lamyn komission puolesta antamayhteinen vastauskirjallisiin kysymyksiin E-2786/02 ja E-2879/02

(12. marraskuuta 2002)

Kaikki paitsi aseet -aloite hyväksyttiin helmikuussa 2001 muutoksena silloin voimassa olleeseen yleistä tullietuusjärjestelmää koskevaan asetukseen(1). Ennen aloitettakin tullietuusjärjestelmää koskeva asetus sisälsi vähiten kehittyneitä maita varten erityisjärjestelyjä, joiden perusteella näitä maita koskivat käytännössä samat etuudet kuin Cotonoun sopimuksen mukaan.

Sallimalla kaikkien tuotteiden (paitsi aseiden) tullittoman ja kiintiöttömän maahantuonnin, Kaikki paitsi aseet -aloite vapautti välittömästi kaikkiaan 1 073 tuoteryhmää. Kaikki nämä tuoteryhmät ovat maataloustuotteita, paitsi 19 teollisten tuotteiden ryhmää. Kaikki paitsi aseet -aloite ei kuitenkaan välittömästi vapauttanut sokerin, riisin ja banaanien tuontia. Aloitteen mukaan kaikkiaan 43 tuoteryhmän osalta sovelletaan tullittomia kiintiöitä siirtymäkauden ajan.

Komissio lähettää pyydetyt tiedot sisältävän taulukon parlamentin sihteeristölle ja suoraan arvoisalle parlamentin jäsenelle.

Koska aloitteen mukaan etuusjärjestelmän piirissä olevien tuotteiden tuontia koskevat luvut vuodelta 2001 ovat olleet saatavissa vasta syyskuusta 2002 alkaen ja koska aloitteen vaikutuksen objektiivinen arviointi edellyttää ainakin kahden vuoden aikaa, on liian aikaista arvioida aloitteen merkitystä kauppavirroille vähiten kehittyneistä maista unioniin.

Aloite tarjoaa vähiten kehittyneille maille todellisia mahdollisuuksia lisätä tuontiaan unioniin, mutta tarvitaan työtä sen varmistamiseksi, että nämä mahdollisuudet toteutuvat. Tämän vuoksi tarvitaan kokonaisvaltaista lähestymistapaa kauppaan ja kehitykseen, kuten komission kauppapolitiikkaa ja kehitystä koskevassa tiedonannossa(2) todetaan.

Ensimmäisenä vuonna aloitteen mukaisesti sovellettava 74 185 tonnin kiintiö (markkinointivuosi 2001/2002) käytettiin kokonaan. Järjestelmään osallistui seitsemän vähiten kehittynyttä maata, joista Etiopia, Sudan, Mosambik ja Burkina Faso kaikki harjoittivat ensimmäistä kertaa vientiä unioniin. Tansania, Sambia ja Malawi ovat jo vieneet sokeria unioniin sokeripöytäkirjan ja etuuskohtelun alaista sokeria koskevien määrien puitteissa, mutta nekin ovat hyötyneet määrien yleisestä lisääntymisestä. On vielä liian aikaista sanoa, miten vuoden 20022003 kiintiö käytetään, mutta samat maat ja niiden lisäksi Nepal ovat hakeneet osallistumista siihen.

Kaikki paitsi aseet -aloitteeseen liittyviä alkuperämaata ja suojatoimenpiteitä koskevia kysymyksiä käsitellään yleisen tullietuusjärjestelmän puitteissa. Järjestelmää ja aloitteeseen liittyviä erityisiä suoja- ja valvontasäännöksiä tarkastellaan uudestaan vuonna 2004.

Kysymys siitä, miten kehitysmaat, vähiten kehittyneet mukaan luettuna, voivat hyötyä markkinoiden vapautumisesta ja kaupan lisääntymisestä, edellyttää kokonaisvaltaista tarkastelua. Komission lähestymistapaa tähän aiheeseen on juuri esitelty kauppapolitiikkaa ja kehitystä koskevassa tiedonannossa, ja esimerkkinä siitä voidaan mainita talouskumppanuussopimukset Afrikan, Karibian ja Tyynenmeren valtioiden (AKT) kanssa.

Kauppapolitiikkaa ja kehitystä koskevassa tiedonannossa tunnustetaan kehitysmaiden, erityisesti vähiten kehittyneiden maiden tarve päästä tehokkaammin markkinoille. Tiedonannossa myös esitellään joitakin käytössä olevia toimenpiteitä muiden kuin tulleja koskevien esteiden poistamiseksi, hallinnolliset esteet mukaan luettuna. AKT-valtioihin kuuluvien vähiten kehittyneiden maiden osalta talouskumppanuussopimusten tekemiseen liittyvä keskeinen tavoite on kaikkien tuontiin ja vientiin liittyvien vaatimusten ja menettelyjen yksinkertaistaminen, erityisesti tullimenettelyn, tuontilisenssien, tullausarvon määrittämisen, kauttakulkusääntöjen ja kuljetusta edeltävien tarkastusten osalta. Yhteistyö ulottuu paljon hallinnollisia menettelyjä pidemmälle. Kaikki paitsi aseet -aloite auttaa vahvistamaan AKT-maiden, sekä vähiten kehittyneiden että muiden, kykyä toimia näissä kysymyksissä laajentamalla AKT-maiden ja unionin yhteistyötä kaikille kaupan kannalta merkittäville aloille.

(1) Neuvoston asetus (EY) N:o 2820/98, annettu 21 päivänä joulukuuta 1998, monivuotisen yleisen tullietuusjärjestelmän soveltamisesta 1 päivästä heinäkuuta 1999 alkaen 31 päivään joulukuuta 2001, EYVL L 357, 30.12.1998.

(2) KOM(2002) 513 lopullinen.